Yoz mavsumining boshlanishi munosabati bilan Toshkent shahrida havo harorati keskin ko‘tarilishi va natijada yer usti temir yo‘llarining relslari hamda ularning po‘lat qismlarida harorat juda yuqori bo‘lib, +70 darajaga yetishi mumkin. Bu haqda Toshkent metropoliteni ma’muriyati xabar bermoqda. Foto: Kun.uz Temiryo‘llardan foydalanish qoidalariga ko‘ra, relslarning harorati +55 darajadan oshganda poyezdlar harakati tezligi pasaytirilishi, ya’ni relslarning harorati +60 darajagacha bo‘lganda poyezdlar harakati tezligi 40 km/soatdan, +65 darajagacha 25 km/soatdan oshmasligi, +70 va undan yuqori darajada esa poyezdlar harakati taqiqlanishi belgilangan. Poyezdlar harakati va yo‘lovchilarning xavfsizligini ta’minlash maqsadida, metropolitenning Yerusti halqa yo‘li va Sergeli yo‘li uchastkalarida havo harorati ko‘tarilishi kuzatilgan vaqtlarda poyezdlar harakati tezligiga vaqtincha cheklov joriy etiladi.